Gimė 1972 m. rugpjūčio 1 d. Vilniuje. 1990 m. baigė Vilniaus „Minties“ gimnaziją. 1995 m. baigė Vilniaus universiteto Gamtos mokslų fakultetą. Įgijo biologo specialybę.
1995 m. – Botanikos instituto Augalų fiziologijos laboratorijos vyr. laborantas, 1995–1997 m. – asistentas, 1997–2000 m. – doktorantas. Nuo 2001–2018 m. dirbo Valstybinėje augalų apsaugos tarnyboje. Nuo 2019 m. Gamtos tyrimų centro Augalų fiziologijos laboratorijos mokslo darbuotojas.
2000 m. Botanikos institute apgynė daktaro disertaciją „Plazmolemos ir tonoplasto vaidmuo auksino bazipetalaus transporto sistemoje“1. 2000 m. suteiktas mokslų daktaro laipsnis.
Disertaciniame darbe nustatė, kad auksinas bazipetalaus transporto metu plazmolemą ir tonoplastą gali pereiti pasyviu ir aktyviu būdais. Į ląstelę per plazmolemą auksinas įeina pasyviu difuzijos būdu arba simporto su protonais būdu, o išeina iš ląstelės per plazmolemą aktyviu būdu, panaudojant adenozintrifosfato (ATP) hidrolizės energiją. Į vakuolę per tonoplastą auksinas patenka aktyviu būdu, panaudojant ATP arba pirofofato (PPi) hidrolizės energiją, o iš vakuolės per tonoplastą išeina pasyviu difuzijos būdu.
Lietuvos augalų fiziologų draugijos narys. Nuo 1999 m. draugijos iždininkas.
Nuorodos
1 Šveikauskas V. Plazmolemos ir tonoplasto vaidmuo auksino bazipetalaus transporto sistemoje = The role of plasmalemma and tonoplast in the system of auxin basipetal transport: daktaro disertacijos santrauka. – Vilnius, 2000. – 31 p.